Преузето са [www.pravno-informacioni-sistem.rs](http://www.pravno-informacioni-sistem.rs/)

**659**

На основу члана 36. став 3. Закона о угоститељству („Службени гласник РС”, број 17/19),

Mинистар трговине, туризма и телекомуникација доноси

**ПРАВИЛНИК**

**о условима и начину обављања угоститељске делатности, као и о начину пружања угоститељских услуга у објектима домаће радиности и сеоског туристичког домаћинства**

Члан 1.

Овим правилником ближе се прописују услови и начин обављања угоститељске делатности, као и начин пружања угоститељских услуга у објектима домаће радиности и сеоског туристичког домаћинства.

Члан 2.

Угоститељску делатност у објектима домаће радиности (кућа, апартман и соба) и сеоског туристичког домаћинства (у даљем тексту: угоститељски објекат) обавља привредно друштво, друго правно лице или предузетник, а под прописаним условима и физичко лице (у даљем тексту: угоститељ).

Привредно друштво, друго правно лице и предузетник угоститељску делатност у угоститељском објекту у погледу смештајних капацитета и врсте угоститељских услуга, обавља без ограничења.

Физичко лице, као угоститељ угоститељску делатност у угоститељском објекту у погледу смештајних капацитета и врсте угоститељских услуга, обавља у складу са законом којим се уређује угоститељство (у даљем тексту: закон).

Максималан број индивидуалних лежајева угоститељског објекта, односно камп парцела у сеоском туристичком домаћинству, у којима физичко лице обавља угоститељску делатност односи се на целу територију Републике Србије.

Члан 3.

Угоститељ пре почетка обављања угоститељске делатности у угоститељском објекту прибавља решење о категоризацији, у складу са законом.

Ако се у року важења решења o категоризацији дође до промене угоститеља, категорије, броја смештајних капацитета, броја индивидуалних лежаја и др, угоститељ подноси нови захтев за издавање новог решења којим се угоститељски објекат категорише.

Физичко лице на кога гласи решење о категоризацији угоститељског објекта не може другом физичком лицу да уступи обављање угоститељске делатности.

Члан 4.

Угоститељску делатност у угоститељском објекту угоститељ обавља у смештајним капацитетима, у оном броју индивидуалних лежаја који су наведени у решењу о категоризацији.

Изузетно од става 1. овог члана угоститељ може кориснику услуге на његов захтев да обезбеди помоћни лежај.

У случају из става 2. овог члана физичко лице не може да повећа број корисника услуга у погледу максималног капацитета индивидуалних лежаја, прописаног законом.

Члан 5.

Члан породичног домаћинства власника, односно сувласника угоститељског објекта може да пружа угоститељске услуге до максималног капацитета индивидуалних лежаја, прописаног законом.

У случају да власник, односно сувласник поседује решење о категоризацији угоститељског објекта, са одређеним бројем индивидуалних лежаја, односно камп парцела, члан породичног домаћинства власника, односно сувласника у другом угоститељском објекту може да пружа угоститељске услуге само до максималног капацитета прописаног за власника, односно сувласника.

У случају из става 2. овог члана укупни смештајни капацитети не могу бити већи од 30 индивидуалних лежајева, односно за највише 30 корисника, а у сеоском туристичком домаћинству до 20 камп парцела, за највише 30 корисника услуга.

Члан 6.

Физичко лице који угоститељске услуге пружа непосредно, по завршетку пружања услуге смештаја кориснику услуге смештаја (у даљем тексту: корисник), издаје посебан рачун, који садржи све елементе прописане законом.

Посебан рачун из става 1. овог члана физичко лице својеручно потписује.

Физичко лице може да врши продају смештајних капацитета у угоститељском објекту домаће радиности и сеоског туристичког домаћинства преко посредника.

Уговор закључен са посредником се ради евидентирања доставља надлежном органу јединице локалне самоуправе.

Посредник из става 3. овог члана је привредно друштво, друго правно лице или предузетник.

У случају из става 3. овог члана посредник издаје прописан рачун.

Рачун из ст. 1. и 6. овог члана не садржи исказан износ боравишне таксе.

Члан 7.

У случају да се рачун издаје штампањем из компјутера, физичко лице га штампа, потписује и један примерак уручује кориснику, а други по хронолошком реду одлаже у посебан регистар.

У случају да се рачун издаје преко блок рачуна са нумерацијом, који се попуњава у два примерка, физичко лице један примерак уручује кориснику, а други примерак остаје у блоку и чува се по хронолошком реду.

Члан 8.

Физичко лице које пружа угоститељске услуге у угоститељском објекту мора да испуњава здравствене услове сагласно прописима којима се уређује здравствена заштита.

Физичко лице које у угоститељском објекту сеоског туристичког домаћинствa пружа и угоститељске услуге исхране, пића и напитака, поред услова из става 1. овог члана мора да испуњава здравствене услове сагласно прописима којима се уређује заштита становништва од заразних болести и да поседује санитарну књижицу као доказ о обављеном здравственом прегледу.

Члан 9.

Оваj правилник ступа на снагу осмог дана од дана објављивања у „Службеном гласнику Републике Србије”.

Број 110-00-00047/2019-08

У Београду, 27. јануарa 2020. године

Министар,

**Расим Љајић,** с.р.